S-935/2009

Mál þetta, sem dómtekið var 21. þessa mánaðar, höfðaði lögreglustjórinn á höfuðborgarsvæðinu með ákæru, útgefinni 17. nóvember 2009, á hendur J-kk-þgf L-kk-þgf F-kk-þgf, kt. 000000-0000, […], fyrir eftirtalin brot framin mánudaginn 25. ágúst 2008:

1. Fíkniefnalagabrot,

1.1. Með því að hafa haft í vörslum sínum, í hjólhýsi með skráningarnúmerinu INP-C31, við Yrsufell 15 í Breiðholti, 164,33 g af kókaíni sem lögreglumenn fundu við leit.

1.2. Með því að hafa haft í vörslum sínum að Háukinn 9 í Hafnarfirði 1,63 g af amfetamíni sem ákærði framvísaði við leit.

Í ákæru eru brot þessi talin varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001.

2. Vopnalagabrot,

2.2. Með því að hafa á sama stað og greinir í ákærulið 1.2. haft í vörslum sínum haglabyssu af gerðinni Benelli, raðnúmer M588845 og skammbyssu af gerðinni Bruni Mod 92, sem lögreglumenn fundu við kommóðu upp við vegg og inn í fataskáp í svefnherbergi ákærða, án þess að hafa skotvopnaleyfi fyrir þeim, og án þess að ábyrgjast vörslur þeirra með þeim hætti að óviðkomandi aðili nái ekki til þeirra og án þess að geyma nefnda haglabyssu og haglaskot í aðskildum og læstum hirslum á heimili sínu.

Í ákæru er brot þetta talið varða við 12. gr. og 1. og 2. mgr. 23. gr., sbr. 1. mgr. 36. gr. vopnalaga nr. 16/1998.

2.3. Með því að hafa á sama stað og greinir í ákærulið 1.2. haft í vörslum sínum riffil af gerðinni Marlin, raðnúmer 96714466 og haglabyssu af gerðinni Breda, raðnúmer K800491 sem lögreglumenn fundu við rúmgafl og við kommóðu upp við vegg í svefnherbergi ákærða, án þess að ábyrgjast vörslur þeirra með þeim hætti að óviðkomandi aðili nái ekki til þeirra og án þess að geyma nefnda haglabyssu og haglaskot í aðskildum og læstum hirslum á heimili sínu.

Í ákæru er brot þetta talið varða við 1. og 2. mgr. 23. gr., sbr. 1. mgr. 36. gr. vopnalaga nr. 16/1998.

Þess er krafist að ákærði verði dæmdur til refsingar og til greiðslu sakarkostnaðar. Jafnframt er þess krafist að gerð verði upptæk 164,33 g af kókaíni og 1,63 g af amfetamíni sem hald var lagt á, samkvæmt heimild í 6. mgr. 5. gr. laga nr. 65/1974 og 2. mgr. 14 . gr. reglugerðar nr. 233/2001. Enn fremur er þess krafist að ofangreind skotvopn og skotfæri sem hald var lagt á, verði gerð upptæk samkvæmt heimild í 1. mgr. 37. gr. vopnalaga nr. 16/1998.

Ákærði krefst vægustu refsingar er lög leyfa og að refsingin verði að öllu leyti skilorðsbundin. Þá er þess krafist að allur sakarkostnaður verði felldur á ríkissjóð, þar með talin málsvarnarþóknun verjanda ákærða.

Mál þetta er tekið til dóms og dæmt sem játningarmál samkvæmt heimild í 1. mgr. 164. gr. laga nr. 88/2008 um meðferð sakamála, en með skýlausri játningu ákærða sem er í samræmi við önnur sakargögn, þykir sannað að hann hafi gerst sekur um þá háttsemi sem honum er gefin að sök í ákæru og þar er réttilega færð til refsiákvæða.

Samkvæmt vottorði Sakaskrár ríkisins um sakaferil ákærða hlaut hann dóm í desember 2007 fyrir brot gegn 1. mgr., sbr. 2. mgr. 45. gr. a umferðarlaga. Var honum gert að greiða 90.000 króna sekt og hann sviptur ökurétti í 6 mánuði frá 1. febrúar 2008. Ákærði hefur ekki sætt annari refsingu svo vitað sé.

Samkvæmt framlögðum læknisvottorðum fékk ákærði kransæðastíflu í september og reyndist hann vera með alvarlegan kransæðasjúkdóm. Fór hann í opna kransæðaaðgerð 21. september sl. Hann dvaldist á LSH til að jafna sig en dvaldist síðan á sjúkrahóteli LSH í þrjár vikur en fór í meðferð á Vog 17. október til að taka á fíkniefnavanda sem hafði verið vandamál ákærða í 2-3 ár. Hann innritaðist síðan til endurhæfingar á Reykjalund 14. desember sl. og er áætlað að hann verði þar út janúar 2010.

Refsing ákærða þykir hæfilega ákveðin fangelsi í sex mánuði Í ljósi hreinskilnislegrar játningar ákærða og að hann hefur nú leitað aðstoðar vegna fíkniefnavanda síns, þykir eftir atvikum rétt að fresta fullnustu 4 mánaða af fangelsisrefsingu ákærða og falli sá hluti refsingarinnar niður að liðnum 3 árum frá birtingu dómsins að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til 6. mgr. 5. gr. laga nr. 65/1974 eru ofangreind fíkniefni sem lögregla lagði hald á gerð upptæk til ríkissjóðs. Með vísan til 1. mgr. 37. gr. vopnalaga nr. 16/1998 eru vopn þau og skotfæri er lögregla lagði hald á gerð upptæk til ríkissjóðs.

Eftir úrslitum málsins ber að dæma ákærða til að greiða allan sakarkostnað, samtals 364.475 krónur, sem skiptist í kostnað samkvæmt yfirliti sækjanda, 158.801 krónu og málsvarnarþóknun skipaðs verjanda ákærða, B-kk-ef H-kk-ef hæstaréttarlögmanns, 205.674 krónur að meðtöldum 24,5% virðisaukaskatti.

F-kk-nf H. A-kk-nf héraðsdómari kveður dóminn upp.

Dómsorð:

Ákærði, J-kk-nf L-kk-nf F-kk-nf, sæti fangelsi í sex mánuði, en fresta skal fullnustu 4 mánaða af fangelsisrefsingu ákærða og falli sá hluti refsingarinnar niður að liðnum 3 árum frá birtingu dómsins að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 164,33 g af kókaíni og 1,63 g af amfetamíni sem hald var lagt á og haglabyssu af gerðinni Benelli, raðnúmer M588845, skammbyssu af gerðinni Bruni Mod 92, riffli af gerðinni Marlin, raðnúmer 96714466 og haglabyssu af gerðinni Breda, raðnúmer K800491 og skotfærum sem hald var lagt á.

Ákærði greiði sakarkostnað málsins 364.475 krónur, Þar með talda málsvarnarþóknun skipaðs verjanda síns, B-kk-ef H-kk-ef hæstaréttarlögmanns, 205.674 krónur.

F-kk-nf H. A-kk-nf

Rétt endurrit staðfestir

Héraðsdómur Reykjaness 29. desember 2009.